钦定古今图书集成/明伦汇编/氏族典/第275卷 > 王俨
## 钦定古今图书集成/明伦汇编/氏族典/第275卷 > 王俨

按《蒲圻县志﹕》：“俨，字民望，成化己丑进士，授兵部主事，
改工部都水。治吕梁洪事竣，转刑部郎中。往按郑府
盟津王狱，多所平反，补成都知府。值妖僧海无边等
惑众，戮之，擢河南右参政，复按泾阳王狱，具得其实，
转陕西右布政使。北朝入西固城，总制王越属俨督
饷，区画刍粮，摘发奸宄，大宏政绩。中官刘琅索金鬻”
玉，俨峻拒之。寻陟副都御史，巡抚山东。上言弭盗五
事。召为户部右侍郎，摄太仓，釐宿弊，理漕政，人多称
之。以忤逆阉刘瑾，瑾矫诏谪戍辽东三万卫。寻以赦
归，致仕，年八十八卒。武皇哀之，谕祭葬。